Holečková, Martina, poslankyňa NR SR (2024-05-22):
Ďakujem veľmi pekne. Vážený pán predsedajúci, vážená pani ministerka, vážené kolegyne, kolegovia, celá naša krajina momentálne žije majstrovstvami sveta v hokeji a ako jeden z dôvodov, prečo musí RTVS skončiť a prečo musí skončiť aj pán Machaj, sa uvádza aj to, že majstrovstvá sveta v hokeji už nejdú na RTVS-ke, alebo, že napríklad RTVS-ka nevysiela väčšinu pretekov Petry Vlhovej. Ja by som veľmi rada uviedla túto informáciu na pravú mieru a povedala niekoľko faktov, vlastne o majstrovstvách sveta v hokeji a Petru Vlhovú na RTVS. RTVS-ka prišla v čase, keď bol riaditeľom pán Rezník, ktorý bol nominantom SNS a pán Machaj s tým nemá nič spoločné a aj za tohto pána riaditeľa Rezníka takisto prišla aj oprava na futbalové euro, ktoré nás čaká o mesiac, a teda už nebudeme môcť pozerať na RTVS-ke futbal, ale, ale na ďalšej súkromnej televízii a myslím si, že práve toto je taká chvíľa, kedy by sme mali prestávať, prestať rozdúchavať tie vášne a šíriť klamlivé informácie a jednoznačne hovoriť pravdu. A teraz k meritu veci. Poslanecký sľub sme skladali so slovami, že budeme dodržiavať Ústavu Slovenskej republiky a základný zákon nášho štátu hovorí veľmi jasne, že sloboda prejavu a právo na informácie sú zaručené. RTVS v tomto predstavuje zásadné postavenie, je to dôležitá inštitúcia v mediálnom a kultúrnom prostredí Slovenska. Jej existencia má niekoľko kľúčových prínosov, ktoré by mali byť zvážené pred akýmkoľvek rozhodnutím o jej zrušení. Môžeme hovoriť o nezávislosti a objektivite. RTVS je verejnoprávna inštitúcia, ktorej úlohou je poskytnúť objektívne a nestranné spravodajstvo. Na rozdiel od komerčných médií, ktoré môžu byť ovplyvňované rôznymi záujmami, či už ekonomickými, možno aj politickými, má RTVS povinnosť slúžiť verejnému záujmu a zabezpečiť pluralitu názorov. Koniec koncov tu už aj zaznelo, že práve RTVS je určite zárukou toho, že sa tu nebudú šíriť veci, ktoré už dávno sú vedecky dokázané, a teda napríklad to, že Zem je plochá, to určite vo vysielaní RTVS-ky nenájdeme. RTVS má aj nezastupiteľnú úlohu v oblasti kultúry a vzdelávaciu úlohu. Zohráva významnú rolu pri podpore slovenskej kultúry, histórie a jazyka. Vysiela množstvo programov, ktoré sa venujú slovenskému umeniu, tradíciám a vzdelávaniu, čím prispieva k udržiavaniu a rozvoju národnej identity. Navyše zabezpečuje aj regionálne pokrytie a rozmanitosť obsahu. RTVS poskytuje široké spektrum programov, vrátane tých, ktoré sú zamerané na regionálne udalosti a témy, ktoré by inak nemuseli dostať priestor v komerčných médiách. To prispieva k informovanosti občanov o dianí v ich blízkom okolí a podporuje regionálnu diverzitu. Podpora menšinových a špecifických skupín, RTVS tiež venuje pozornosť programom pre menšiny a rôzne minoritné skupiny obyvateľstva, národnostné menšiny, pre deti, seniorov, ale aj osoby so zdravotným postihnutím, a tieto programy sú veľmi dôležité pre začlenenie a reprezentáciu všetkých skupín spoločnosti. RTVS má aj rozsiahly archív, ktorý je cenným zdrojom historických materiálov a dokumentov. Tento archív je významným nástrojom pre historikov, výskumníkov a verejnosť, ktorá sa zaujíma o slovenskú históriu a kultúrne dedičstvo. To, v čom je RTVS špecifická, je jej verejná kontrola a zodpovednosť. Ako verejnoprávna inštitúcia je RTVS pod verejnou kontrolou, čo znamená, že je zodpovedná voči občanom. Verejnosť má možnosť ovplyvňovať jej smerovanie a obsah, čo zvyšuje dôveru v médium a jeho poslanie. Samozrejme je to aj kvalita produkcie. RTVS produkuje kvalitné dokumentárne filmy, seriály a relácie, ktoré by komerčné televízie možno nevysielali kvôli ich nákladnosti alebo obmedzenému komerčnému potenciálu. Tieto programy často získavajú ocenenia a uznanie nielen na Slovensku, ale aj v zahraničí. Zhrnula som zopár pozitívnych faktov, ktoré, ktoré môžeme hovoriť o RTVS a jej poslaní. A myslím si, že aj tieto by mali brať koaliční poslanci do úvahy pri tom, keď budú rozhodovať o tom, či RTVS zrušia, alebo nie. Chcem sa spýtať práve kolegov z koalície, ako zabezpečíme základné práva občanov, keď verejnoprávny rozhlas a verejnoprávna televízia bude mať výrazne nižšie príjmy, bude musieť súperiť o príjmy z reklamy s komerčnými televíziami. Veď ak by to bolo také komerčné terno, tak napríklad folklór by išiel aj v súkromných televíziách. No nejde tam práve preto, lebo to jednoducho nevynáša ekonomický zisk. Preto je aj RTVS potrebná a je potrebná, aby bola nezávislá a aby bolo nezávislé aj jej financovanie. Zrušenie RTVS by znamenalo stratu týchto významných funkcií a služieb, ktoré verejnoprávne médiá poskytujú. Bolo by to ochudobnenie slovenskej mediálnej scény a kultúrneho života, pretože komerčné médiá by pravdepodobne nedokázali alebo nechceli pokryť všetky tieto aspekty. RTVS má preto dôležité miesto v slovenskej spoločnosti a jej zachovanie je v záujme verejnosti. RTVS nepatrí ani vládnej koalícii, ani vládnej opozícii, patrí nám všetkým a tak to musí ostať. Slovensko potrebuje nezávislé médiá, potrebuje, Slovensko potrebuje nezávislú RTVS. Ja som sa snažila vo svojom príhovore hovoriť pozitívne a nie hovoriť o tých, o tých negatívach. Myslím si, že to, čo nám RTVS dnes prináša, je veľmi dôležité. A bude to prinášať len vtedy, keď ostane nezávislou. Tak vás prosím, vládni poslanci, skúste zobrať do úvahy aj tieto slová pri vašom hlasovaní dnes večer. Ďakujem veľmi pekne.